[pic] | EUROOPA ÜHENDUSTE KOMISJON |

Brüssel 29.1.2008

KOM(2008) 27 lõplik

2008/0011 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)

(komisjoni esitatud)

SELETUSKIRI

ETTEPANEKU TAUST

- Ettepaneku põhjused ja eesmärgid

Lina ja kanepi turu ühist korraldust käsitleva nõukogu määrusega (EÜ) nr 1673/2000 ei ole alates turustusaastast 2008/2009 ette nähtud lühikese linakiu ja kanepikiu toetuse andmine. Kõnealuse määruse artikli 15 lõikega 3 on siiski ette nähtud, et esitatakse aruanne, milles komisjonil palutakse hinnata, kas toetuse kohaldamise korda tuleks pikendada. Aruanne on ettevalmistamisel ja see esitatakse, enne 2008/2009. turustusaasta algust nii nagu on ette nähtud. Komisjon leiab, et praeguse poliitika mis tahes sisuliste muudatuste üle tuleks otsustada vaid tervisekontrolli raames. Seepärast peab komisjon asjakohaseks, et praegust toetuskava tuleks pikendada veel ühe turustusaasta võrra ning et lõplikke otsuseid võetaks vastu alles järgmisest turustusaastast alates tervisekontrolli raames teostatavate poliitikaanalüüside raames.

Määrus (EÜ) nr 1673/2000 tunnistatakse kehtetuks määrusega (EÜ) nr 1234/2007 (ühise turukorralduse ühtne määrus) alates 1. juulist 2008, mis on 2008/2009. turustusaasta alguskuupäev. Seepärast käsitletakse lisatud ettepanekus sisalduvates muudatustes ühise turukorralduse ühtset määrust.

- Üldine taust

Üldine hinnang lina- ja kanepisektori praegusele korraldusele on positiivne ning hindamisaruandes märgitakse, et praegune ühine turukorraldus toimib hästi. Kiududele töötlemistoetuse kehtestamise kõige olulisem tulemus on spekulatiivse tootmise kaotamine. 2000. aasta reformiga vähendati oluliselt ühenduse kulutusi ja tasakaalustati 20 miljoni euro suurune eelarve. Samuti paranesid reformi tulemusena kõnealusel ajavahemikul majanduslikult elujõulised turustusvõimalused ning tootjate tulud jäid üldjuhul samaks või mõnel juhul isegi suurenesid.

Töötlemistoetusega on toetatud ELi lina- ja kanepikiu tootmist, sest neil materjalidel on keskkonnale positiivne mõju (bioloogilise mitmekesisuse säilitamine). Lisaks sellele on ühise turukorraldusega seotud töötlemistoetusega aidatud säilitada ja luua töökohti traditsioonilistes tootmispiirkondades ja muudes paikades ning toetatud investeeringuid teadus- ja arendustegevusse, et täiustada töötlemismeetodeid ja töötada välja taimekiude sisaldavaid uusi tooteid.

Euroopa Liiduga 2004. aastal ühinenud liikmesriikidest toodetakse linakiudu seitsmes ja kanepikiudu neljas liikmesriigis. Uutes liikmesriikides näitab linatootmine vähenemise ja kanepitootmine suurenemise tendentsi.

- Ettepaneku valdkonnas kehtivad õigusnormid

Nõukogu määrus (EÜ) nr 1673/2000 tunnistatakse kehtetuks määrusega (EÜ) nr 1234/2007, millega kehtestatakse põllumajandusturgude ühine korraldus (ühise turukorralduse ühtne määrus).

- Kooskõla Euroopa Liidu muude tegevuspõhimõtete ja eesmärkidega

Ei kohaldata.

KONSULTEERIMINE HUVITATUD ISIKUTEGA JA MÕJU HINDAMINE

- Konsulteerimine huvitatud isikutega

Ettepaneku suhtes on konsulteeritud kõnealuse sektori sidusrühmadega, lina- ja kanepituru nõuandekomitee, looduslike kiudude turu korralduskomitee ning lina- ja kanepisektori esindajate ja PD AGRI kabineti esindajate kahepoolse kohtumise raames.

- Eksperdiarvamuste kogumine ja kasutamine

Asjaomased teadus- / erialavaldkonnad

põllumajandus ja statistika.

Kasutatud metoodika

Sõltumatute ekspertide (Ernst&Young and AND-International) poolt 2007. aasta novembris lõpetatud uurimise ajakohastamine.

Peamised organisatsioonid/eksperdid, kellega konsulteeriti

Vt eespool.

Eksperdiarvamuste avalikustamiseks kasutatud vahendid

Aruanne on kättesaadav: http://ec.europa.eu/agriculture/eval/index_en.htm.

- Mõju hindamine

Ei kohaldata.

ETTEPANEKU ÕIGUSLIK KÜLG

- Kavandatud meetmete kokkuvõte

Ettepanek ühise turukorralduse ühtse määruse muutmiseks tähendab, et kuni 2008/2009. turustusaastani säilib pika linakiu toetus praegusel tasemel (160 eurot tonni kohta) ning lühikese linakiu ja kanepikiu toetuse suuruseks jääb 90 eurot tonni kohta. Garanteeritud riiklikud kogused jäävad samale tasemele.

Arvestades, et enamik liikmesriike kasutab erandit lisandite 7,5 % piirmäära kohta ning et teatavad lõpptarbijad nõuavad kõrget lisandite taset, tuleks lisandite ja linaluude piirmäära praegune süsteem säilitada, et lubada liikmesriikidel anda toetust lühikese linakiu puhul, mis sisaldab maksimaalselt 15 % lisandeid ja linaluid ning kanepikiu puhul, mis sisaldab maksimaalselt 25 % lisandeid ja kanepiluid.

Pikakiulise lina esmatöötlejatele antava lisatoetuse suurus teatavates traditsioonilistes tootmispiirkondades Madalmaades, Belgias ja Prantsusmaal ei muutu ning vastavalt määrusele (EÜ) nr 1673/2000 on see I tsoonis 120 eurot hektari kohta ja II tsoonis 50 eurot hektari kohta.

- Õiguslik alus

Nõukogu määrus (EÜ) nr 1673/2000 ja nõukogu määrus (EÜ) nr 1234/2007 (ühise turukorralduse ühtne määrus)

- Subsidiaarsuse põhimõte

Ettepanekuga jäävad liikmesriikide vastutusalasse järgmised olulised elemendid:

- tetrahüdrokannabinooli (THC) sisalduse ja kanepi lubatud sortide kontroll;

- heakskiidetud esmatöötlejate raamatupidamise kontroll;

- laovarude kontroll.

- Proportsionaalsuse põhimõte

Ettepanek on proportsionaalsuse põhimõttega kooskõlas, kuna järgib ühise põllumajanduspoliitika üldeesmärke.

- Õigusakti valik

Kavandatud õigusaktid: Nõukogu määrus, millega muudetakse nõukogu määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid.

MÕJU EELARVELE

Kõnealuse pikendamisega kaasnevad lisakulud ulatuvad hinnanguliselt 4,64 miljoni euroni. Praegu kohaldatava toetuse pikendamise kogukulud oleksid 20,82 miljonit eurot.

2008/0011 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 36 ja 37,

võttes arvesse komisjoni ettepanekut,

võttes arvesse Euroopa Parlamendi arvamust[1]

ning arvestades järgmist:

1. Lühikese linakiu ja kanepikiu puhul, mis ei sisalda rohkem kui 7,5 % lisandeid ning lina- ja kanepiluid, kohaldatakse töötlemistoetust kuni 2007/2008. turustusaasta lõpuni. Arvestades praegusele toetuskavale vastava kiu soodsat turusuundumust ja selleks, et soodustada uuenduslike toodete ja nende turuväljundite konsolideerumist, tuleks kõnealuse töötlemistoetuse kohaldamist pikendada 2008/2009. turustusaasta lõpuni.

2. Nõukogu 27. juuli 2000. aasta määrusega (EÜ) nr 1673/2000 (kiu tootmiseks kasvatatava lina ja kanepi turu ühise korralduse kohta)[2] on ette nähtud suurendada pika linakiu töötlemistoetust alates 2008/2009. turustusaastast. Määrus (EÜ) nr 1673/2000 on asendatud nõukogu määrusega (EÜ) nr 1234/2007[3] alates 2008/2009. turustusaastast. Määruse (EÜ) nr 1234/ 2007 sätted on koostatud määruse (EÜ) nr 1673/2000 sätteid silmas pidades sel viisil, kuidas neid oleks kohaldatud alates kõnealusest turustusaastast, määrates kindlaks toetuse asjaomasel ettenähtud tasemel. Kuna lühikese linakiu töötlemistoetust kohaldatakse kuni 2008/2009. turustusaasta lõpuni, peaks pika linakiu suhtes kohaldatav töötlemistoetus kõnealuse lisaturustusaasta jaoks jääma samale tasemele, nagu see on seni olnud määrusega (EÜ) nr 1673/2000 ette nähtud kuni 2008/2009. turustusaasta lõpuni.

3. Kvaliteetse lühikese linakiu ja kanepikiu tootmise soodustamiseks antakse toetust kiu puhul, mis ei sisalda rohkem kui 7,5 % lisandeid ega lina- või kanepiluid. Liikmesriigid võivad siiski teha nimetatud piirangust erandeid ja anda töötlemistoetust ka lühikese linakiu puhul, mis sisaldab 7,5–15 % lisandeid ja linaluid, ning kanepikiu puhul, mis sisaldab 7,5–25 % lisandeid ja kanepiluid. Kuna kõnealune võimalus on ette nähtud ainult kuni 2007/2008. turustusaastani, tuleb liikmesriikidele anda võimalus teha piirangust erandeid veel kahe turustusaasta jooksul.

4. Kuna turul on kujunenud uued väljundid, on vaja tagada toorainega varustamise miinimumtase. Liikmesriikides tuleb mõistliku tootmistaseme tagamiseks pikendada perioodi, mille puhul kehtivad garanteeritud riiklikud kogused.

5. Lisatoetustega on toetatud traditsioonilise linatootmise jätkumist Madalmaade, Belgia ja Prantsusmaa teatavates piirkondades. Üleminekutoetust tuleb pikendada kuni 2008/2009. turustusaasta lõpuni, et põllumajandustootjad saaksid järk-järgult kohaneda uue turusituatsiooniga.

6. Seepärast tuleks määrust (EÜ) nr 1234/2007 vastavalt muuta,

ON VASTU VÕTNUD KÄESOLEVA MÄÄRUSE.

Artikkel 1

Määrust (EÜ) nr 1234/2007 muudetakse järgmiselt.

1) II osa I jaotise IV peatüki I jao II alajao pealkiri asendatakse järgmisega:

„II alajagu

Kiu tootmiseks kasvatatav lina ja kanep”

2) Artiklit 91 muudetakse järgmiselt:

a) lõike 1 esimene lõik asendatakse järgmiste lõigetega:

„Toetust kiu tootmiseks kasvatatava pika lina- ja kanepivarte töötlemiseks antakse heakskiidetud esmatöötlejatele selle kiukoguse põhjal, mis tegelikult saadakse vartest, mille suhtes on põllumajandustootjaga sõlmitud ostu-müügileping.

2008/2009. turustusaasta jooksul antakse samadel tingimustel toetust ka kiu tootmiseks kasvatatava lühikese lina ja kanepivarte töötlemise puhul.”

b) lõige 2 asendatakse järgmisega:

„2. Käesolevas alajaos on „heakskiidetud esmatöötleja” füüsiline või juriidiline isik või füüsiliste või juriidiliste isikute rühm (sõltumata ühenduse või selle liikmete õiguslikust seisundist vastavalt liikmesriigi õigusele), kelle on heaks kiitnud selle liikmesriigi pädev asutus, mille territooriumil isiku või rühma lina- või kanepikiu tootmise seadmed paiknevad.”

3) Artikli 92 lõige 1 asendatakse järgmisega:

„1. Artikliga 91 ettenähtud töötlemisabi suurus määratakse kindlaks:

a) pika linakiu puhul:

- 2008/2009. turustusaastaks 160 eurot tonni kohta;

- alates 2009/2010. turustusaastast 200 eurot tonni kohta;

b) lühikese linakiu ja kanepikiu puhul, mis ei sisalda rohkem kui 7,5 % lisandeid ega lina- või kanepiluid, 2008/2009. turustusaasta jooksul 90 eurot tonni kohta.

Traditsioonilistele turustusvõimalustele osutades võivad liikmesriigid otsustada anda toetust:

a) lühikese linakiu puhul, mille lisandite ja linaluude sisaldus on 7,5 %–15 %;

b) kanepikiu puhul, mille lisandite ja kanepiluude sisaldus on 7,5–25 %.

Teises lõigus esitatud juhtudel annab liikmesriik toetust seoses kogusega, mis 7,5 % lisandite ja linaluude sisalduse puhul ei ületa toodetud kogust.”

4) Artiklit 94 muudetakse järgmiselt:

a) lõige 1 asendatakse järgmisega:

„1. Pika linakiu garanteeritud maksimumkoguseks, mille puhul võib anda toetust, kehtestatakse 80 878 tonni turustusaasta kohta. See kogus jagatakse asjaomaste liikmesriikide vahel garanteeritud riiklike kogustena vastavalt XI lisa punktile A.I.”

b) pärast lõiget 1 lisatakse järgmine lõige:

„1a. Toetuskõlbliku lühikese linakiu ja kanepikiu puhul kehtestatakse garanteeritud maksimumkoguseks 147 265 tonni 2008/2009. turustusaasta kohta. See kogus jagatakse asjaomaste liikmesriikide vahel garanteeritud riiklike kogustena vastavalt XI lisa punktile A.II.”

c) lisatakse järgmine lõik:

„3. Iga liikmesriik võib osa lõikes 1 osutatud garanteeritud riiklikust kogusest üle kanda lõikes 1a nimetatud garanteeritud riiklikule kogusele ja vastupidi.

Esimeses lõigus nimetatud ülekannete aluseks võetakse ühe tonni pika linakiu vastavus 2,2 tonnile lühikesele linakiule ja kanepikiule.

Töötlemistoetust antakse üksnes lõigetes 1 ja 1a osutatud koguste puhul, mida on kohandatud käesoleva lõike kahe esimese lõigu kohaselt.”

5) Artikli 94 järele lisatakse järgmine artikkel:

„Artikkel 94a Lisatoetus

2008/2009. turustusaasta jooksul antakse täiendavat toetust heakskiidetud esmatöötlejale IX lisa punktis A.III. kirjeldatud I ja II tsooni kuuluvate piirkondade puhul, kus kasvatatakse lina ja mille varte toodangu suhtes:

a) kehtib artikli 91 lõikes 1 nimetatud ostu-müügileping või kohustus ning

b) antakse pikaks kiuks töötlemise toetust.

Täiendava toetuse suurus I tsoonis on 120 eurot hektari kohta ja II tsoonis 50 eurot hektari kohta.”

6) XI lisa muudetakse vastavalt käesoleva määruse lisale.

Artikkel 2

Käeolev määrus jõustub seitsmendal päeval pärast selle avaldamist Euroopa Liidu Teatajas .

Käesolevat määrust kohaldatakse alates 1. juulist 2008.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

LISA

XI lisa punkt A asendatakse järgmisega:

„A.I. Artikli 94 lõikes 1 osutatud pika linakiu garanteeritud maksimumkoguste jaotumine liikmesriikide vahel

Belgia | 13 800 |

Bulgaaria | 13 |

Tšehhi Vabariik | 1 923 |

Saksamaa | 300 |

Eesti | 30 |

Hispaania | 50 |

Prantsusmaa | 55 800 |

Läti | 360 |

Leedu | 2 263 |

Madalmaad | 4 800 |

Austria | 150 |

Poola | 924 |

Portugal | 50 |

Rumeenia | 42 |

Slovakkia | 73 |

Soome | 200 |

Rootsi | 50 |

Ühendkuningriik | 50 |

A.II. Artikli 94 lõikes 1a osutatud lühikese linakiu ja kanepikiu garanteeritud maksimumkoguste jaotumine liikmesriikide vahel

Artikli 94 lõikes 1a osutatud kogused jaotatakse:

a) garanteeritud riiklike kogustena järgmistele liikmesriikidele:

Belgia | 10 350 |

Bulgaaria | 48 |

Tšehhi Vabariik | 2 866 |

Saksamaa | 12 800 |

Eesti | 42 |

Hispaania | 20 000 |

Prantsusmaa | 61 350 |

Läti | 1 313 |

Leedu | 3 463 |

Ungari* | 2 061 |

Madalmaad | 5 550 |

Austria | 2 500 |

Poola | 462 |

Portugal | 1 750 |

Rumeenia | 921 |

Slovakkia | 189 |

Soome | 2 250 |

Rootsi | 2 250 |

Ühendkuningriik | 12 100 |

* Ungarile määratud garanteeritud riiklik kogus käsitleb ainult kanepikiudu.

b) 5 000 tonni jaotatakse garanteeritud riiklike kogustena 2008/2009. turustusaastal Taani, Iirimaa, Kreeka, Itaalia ja Luksemburgi vahel. Selline jaotus määratakse nende alade alusel, mille kohta kehtib üks artikli 91 lõikes 1 osutatud lepingutest või kohustustest.”

A.III. Artiklis 94a osutatud abikõlblikud tsoonid

I tsoon

1. Madalmaade territoorium.

2. Järgmised Belgia kommuunid: Assenede, Beveren-Waas, Blankenberge, Bredene, Brugge, Damme, De Haan, De Panne, Diksmuide (välja arvatud Vladslo ja Woumen), Gistel, Jabbeke, Knokke-Heist, Koksijde, Lo-Reninge, Middelkerke, Nieuwport, Oostende, Oudenburg, Sint-Gillis-Waas (ainult Meerdonk), Sint-Laureins, Veurne ja Zuienkerke.

II tsoon

1. Muud kui I tsooni kuuluvad Belgia piirkonnad.

2. Järgmised Prantsusmaa piirkonnad:

- Nord'i departemang,

- järgmised ringkonnad: Béthune, Lens, Calais ja Saint-Omer ning Marquise’i kanton Pas-de-Calais’ departemangus,

- Saint-Quentini ja Vervins'i ringkonnad Aisne’i departmangus,

- Charleville-Mézières'i ringkond Ardennes'i departemangus.

FINANTSSELGITUS |

1. | EELARVERUBRIIK: 05 02 07 01 | ASSIGNEERINGUD: 21 miljonit eurot |

2. | PEALKIRI: Nõukogu määrus, millega muudetakse määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid |

3. | ÕIGUSLIK ALUS: Asutamislepingu artikkel 37 |

4. | EESMÄRGID: Lina ja kanepi puhul pikendada olemasolevat süsteemi ühe aasta võrra. |

5. | FINANTSMÕJU | 12-KUULINE PERIOOD (miljonites eurodes) | JOOKSEV EELARVEAASTA 2008 (miljonites eurodes) | JÄRGMINE EELARVEAASTA 2009 (miljonites eurodes) |

5.0 | KULUD – EÜ EELARVEST MAKSTAVAD (TOETUSED/SEKKUMISED) – RIIGIASUTUSED – MUUD | 4,64 | 0 | 2,44 |

5.1 | TULUD – EÜ OMAVAHENDID (MAKSUD/TOLLIMAKSUD) – RIIKLIKUD | – | – | – |

2010 |

5.0.1 | KAVANDATUD KULUD | 2,20 miljonit eurot |

5.1.1 | KAVANDATUD TULUD |

5.2 | ARVUTAMISMEETOD: Hinnangud: [pic] |

6.0 | KAS PROJEKTI SAAB RAHASTADA JOOKSVA EELARVE ASJAKOHASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

MÄRKUSED: Hinnangulised kogused on turustusaastate 2004/05 (tegelikud kogused) ning 2005/06 ja 2006/07 keskmine toodang (teatavaks tehtud hinnangud). (Kooskõlas 2008. aasta muutmisettepanekuga) Juhul kui kasutatakse ära kõik garanteeritud riiklikud kogused, on maksimaalne finantsmõju 12,02 miljonit eurot. |

[1] ELT C ..., ..., lk …

[2] EÜT L 193, 29.7.2000, lk 16. Määrust on viimati muudetud määrusega (EÜ) nr 953/2006 (ELT L 175, 29.6.2006, lk 1).

[3] ELT L 299, 16.11.2007, lk 1.